RÅDETS FORORDNING (EF, EKSF, EURATOM) Nr. 781/98 af 7. april 1998 om ændring af vedtægten for tjenestemænd i De Europæiske Fællesskaber samt af ansættelsesvilkårene for de øvrige ansatte i Fællesskaberne for så vidt angår ligebehandling

RÅDET FOR DEN EUROPÆISKE UNION HAR -

under henvisning til traktaten om oprettelse af et fælles råd og en fælles kommission for De Europæiske Fællesskaber, særlig artikel 24,

under henvisning til forslag fra Kommissionen, fremsat efter udtalelse fra Vedtægtsudvalget (1),

under henvisning til udtalelse fra Europa-Parlamentet (2),

under henvisning til udtalelse fra Domstolen (3),

under henvisning til udtalelse fra Revisionsretten (4), og

ud fra følgende betragtninger:

Princippet om ligebehandling bør anføres blandt de grundlæggende bestemmelser i vedtægten for Fællesskabets tjenestemænd og ansættelsesvilkårene for de øvrige ansatte og ikke blot i forbindelse med ansættelse;

institutionerne bør opfordres til efter fælles overenskomst at fastlægge positive særforanstaltninger, der skal bidrage til, at mænd og kvinder får lige muligheder inden for de områder, der omfattes af vedtægten for tjenestemænd og ansættelsesvilkårene for de øvrige ansatte -

UDSTEDT FØLGENDE FORORDNING:

Artikel 1

I vedtægten for tjenestemænd i De Europæiske Fællesskaber foretages følgende ændringer:

1) Efter artikel 1 indsættes følgende artikel:

»Artikel 1a

1. En tjenestemand har ved anvendelsen af vedtægten krav på ligebehandling uden direkte eller indirekte hensyn til race, politisk, filosofisk eller religiøs overbevisning, køn eller seksuel orientering, uden at dette dog berører de bestemmelser i vedtægten, der forudsætter en bestemt civilstand.

2. For i praksis at sikre fuld erhvervsmæssig ligestilling mellem mænd og kvinder er princippet om ligebehandling ikke til hinder for, at De Europæiske Fællesskaber opretholder eller vedtager foranstaltninger, der tager sigte på at indføre specifikke fordele, der har til formål at gøre det lettere for det underrepræsenterede køn at udøve en erhvervsaktivitet eller at forebygge eller opveje ulemper i den erhvervsmæssige karriere.

3. Institutionerne fastlægger efter fælles overenskomst og efter udtalelse fra Vedtægtsudvalget foranstaltninger, der skal bidrage til, at mænd og kvinder får lige muligheder på de områder, der er omfattet af denne vedtægt, og træffer som led heri de nødvendige bestemmelser bl.a. med sigte på at afskaffe eksisterende uligheder, som har indflydelse på kvinders muligheder på de områder, der er omfattet af denne vedtægt.«

2) Artikel 27, andet afsnit, affattes således:

»Tjenestemændene udvælges uden hensyn til race, politisk, filosofisk eller religiøs overbevisning, køn eller seksuel orientering og uafhængigt af deres civilstand eller familiemæssige forhold.«.

Artikel 2

I ansættelsesvilkårene for de øvrige ansatte i Fællesskaberne foretage følgende ændringer:

1) Artikel 10, første afsnit, affattes således:

»Bestemmelserne i vedtægtens artikel 1a, artikel 5, stk. 1, 2 og 4, og artikel 7 om henholdsvis ligebehandling af tjenestemænd, inddeling af stillingerne i kategorier, tjenestegrupper og lønklasser og ansættelse af tjenestemænd finder tilsvarende anvendelse.«

2) Artikel 12, stk. 1, andet afsnit, affattes således:

»De midlertidigt ansatte udvælges uden hensyn til race, politisk, filosofisk eller religiøs overbevisning, køn eller seksuel orientering og uafhængigt af deres civilstand eller familiemæssige forhold.«

3) I artikel 53 tilføjes følgende:

»Vedtægtens artikel 1a om ligebehandling af tjenestemænd finder tilsvarende anvendelse.«

4) Artikel 83 affattes således:

»Artikel 83

Vedtægtens artikel 1a samt artikel 11, artikel 12, første afsnit, artikel 14, artikel 16, første afsnit, artikel 17, 19 og 22, artikel 23, første og andet afsnit, og artikel 25, andet afsnit, om tjenestemandens rettigheder og pligter og artikel 90 og 91 om klageadgang finder tilsvarende anvendelse.«

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 7. april 1998.

På Rådets vegne

D. BLUNKETT

Formand

(1) EFT C 144 af 16. 5. 1996, s. 14.

(2) EFT C 85 af 17. 3. 1997, s. 128.

(3) Udtalelse afgivet den 24. maj 1993.

(4) Udtalelse afgivet den 23. april 1997.